
TEISĖJŲ TARYBA

NUTARIMAS
[bookmark: _Hlk31014389]DĖL ADMINISTRAVIMO TEISMUOSE NUOSTATŲ, PATVIRTINTŲ TEISĖJŲ TARYBOS 2015 M. GRUODŽIO 18 D. NUTARIMU NR. 13P-157-(7.1.2) „DĖL ADMINISTRAVIMO TEISMUOSE NUOSTATŲ PATVIRTINIMO“ PAKEITIMO

2023 rugsėjo 29 d. Nr. 13P-132-(7.1.2.)
Kaunas


Vadovaudamasi Lietuvos Respublikos teismų įstatymo 102 straipsnio 3 dalimi, 120 straipsnio 17 punktu, siekdama visus su greičiau nagrinėtinomis bylomis susijusius klausimus reglamentuoti viename teisės akte, taip pat atsižvelgdama į teismų organizacinės ir administracinės veiklos priežiūros subjektų pateiktus pastebėjimus dėl darbo krūvių teismuose vertinimo periodiškumo pakeitimo bei siekdama užtikrinti tinkamą organizacinės ir administracinės veiklos priežiūros vykdymą, Teisėjų taryba n u t a r i a: 
1. Pakeisti Administravimo teismuose nuostatų, patvirtintų Teisėjų tarybos 2015 m. gruodžio 18 d. nutarimu Nr. 13P-157-(7.1.2) „Dėl Administravimo teismuose nuostatų patvirtinimo“ (su visais pakeitimais ir papildymais):
1.1. 14.2 papunktį ir jį išdėstyti taip:
„14.2. proceso ir kitų įstatymų nustatytų bylų nagrinėjimo terminų pažeidimų atvejų patikrinimas, nepagrįstai ilgo bylų nagrinėjimo atvejų patikrinimai, užsitęsusio bylų nagrinėjimo priežasčių išsiaiškinimas, nepateisinamai ilgo bylos nagrinėjimo priežasčių šalinimas. Duomenys apie bylų, kurių nagrinėjimas teisme gruodžio 31 d. duomenimis užsitęsė ilgiau kaip metus, užsitęsusio bylų nagrinėjimo priežastis bei jų šalinimo veiksmus pateikiami tiesioginiam išorinio teismų administravimo subjektui ir Teisėjų tarybai.“;
1.2. 191 punktą ir jį išdėstyti taip:
„191. Apylinkių, apygardų ir apygardų administracinių teismų organizacinės ir administracinės veiklos priežiūros subjektai periodiškai (už praėjusį kalendorinių metų pusmetį) vertina, ar tarp teismų (teismo rūmų) nėra esminio darbo krūvio skirtumo, dėl kurio turėtų būti taikomos Lietuvos Respublikos civilinio proceso kodekse, Lietuvos Respublikos baudžiamojo proceso kodekse ar Lietuvos Respublikos teismų įstatyme numatytos priemonės.“;
1.3. 193 punktą ir jį išdėstyti taip:
„193. Nustatydamas, ar egzistuoja esminis darbo krūvio skirtumas, teismų organizacinės ir administracinės veiklos priežiūros subjektas vertina šiuos praėjusio kalendorinių metų pusmečio duomenis:
193.1. darbo krūvio duomenis pagal teismo gautų bylų kiekį, apskaičiuotus teismo (teismo rūmų) gautų bylų skaičių padauginus iš bylų sudėtingumo koeficiento, nustatyto Teisėjų tarybos 2015 m. gegužės 29 d. nutarimu Nr. 13P-79-(7.1.2) patvirtinto Darbo krūvio skaičiavimo teismuose tvarkos aprašo priede;
193.2. teisėjų, jų padėjėjų skaičių, jo pokytį (dinamiką); 
193.3. teisėjų, jų padėjėjų dirbtų dienų skaičių vertinamuoju laikotarpiu;
193.4. duomenis apie teisėjų sumažintą darbo krūvį (dėl teismų administravimo veiklos, dalyvavimo teismų savivaldos veikloje ir kt.);
193.5. pagal poreikį, taip pat vertinami ir kiti duomenys, reikšmingi nustatant esminį darbo krūvio skirtumą:
193.5.1. išnagrinėtų bylų skaičius; 
193.5.2. neišnagrinėtų bylų likutis;
193.5.3. vidutinė bylų nagrinėjimo trukmė;
193.5.4. kitos objektyvios aplinkybės, galėjusios turėti esminės įtakos teisėjų darbo krūviui vertinamu laikotarpiu (pvz., bylų likučio susidarymo priežastys, sustabdytų bylų skaičius, ilgalaikio (trunkančio ilgiau kaip 1 mėn.) laikinojo nedarbingumo, ilgalaikių (trunkančių ilgiau kaip 56 kalendorines dienas) atostogų ir kiti panašūs atvejai, galėję turėti esminės įtakos teisėjų darbo krūviui vertinamu laikotarpiu ir kt.).“;
1.4.  195 punktą ir jį išdėstyti taip:
„195. Nuostatų 193 punkte nurodyti duomenys tvarkomi interaktyvioje skaičiuoklėje, esančioje teismų sistemos intranete. Nacionalinė teismų administracija šių Nuostatų 193.1., 193.5.1–193.5.3 papunkčiuose nurodytus duomenis už praėjusį ataskaitinį laikotarpį bei duomenis apie teismų darbo krūvio vidurkius pateikia skaičiuoklėje iki kiekvieno kalendorinio metų pusmečio 10 dienos. Kitus šių Nuostatų 193 punkte nurodytus duomenis įveda ir galutinius teismų darbo krūvio vertinimus atlieka teismo organizacinės ar administracinės veiklos priežiūros subjektas ne vėliau kaip iki kiekvieno kalendorinio metų pusmečio 20 dienos.“.


Pirmininkė						   Sigita Rudėnaitė


Sekretorius				                                      Ramūnas Gadliauskas

